《程待制迈父求挽词》
宋代·苏籀

从班有子莳陔兰，三贵相承德齿官。
政理庭闱贻济美，暄凉枕席问平安。
箕裘桑梓人钦羡，滫瀡膏饴养色难。
千乘送车倾井邑，剑留传宝涕纨澜。
太古衣冠绮季风，庞眉鹤骨似霜松。
一枰瓜葛为嬉笑，奕叶芝兰真睦雍。
珍具乞言端有属，缙绅歌咏庆惟钟。
归全五福殊无憾，密印行将一品封。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。